Daaglikse doen en late | Dion se gedagtes
Archive for the 'Daaglikse doen en late' Category
Posted in Daaglikse doen en late on Oktober 9, 2012| 5 Comments »
Die dag is alweer grys. En ek ook.
Mens hoor mos maar altyd van die ouer garde wat val. Die een het geval (hulle verduidelik nooit hoe nie, dis asof hulle loop en die volgende oomblik lê hulle net) en 'n heup gebreek. Daardie een het geval en 'n been gebreek. Nou-ja, lyk my ek word ook nou oud, want ek het ook geval!
Ek is mos alweer druk besig met tuinmaak. Ek sukkel nou al hoe lankal om uiesaad te laat ontkiem (ek was seker net te ongeduldig!). Ek kry toe met baie moeite en geduld 80 plantjies aan die gang, tesame met hierdie nuwe wit "icicle" radyse en plant toe die radyse Saterdag nadat ek so bietjie boomtakke afgesaag het om die plek so bietjie lig te gee. Saterdagmiddag begin dit sagkens te reën en so met die terugloop (half kromgebuk, want die ou rug is mos ook nou half af…) met die ding met die uieplantjies in my hande gly ek op die nat gras. Ek probeer nog keer, maar kosbare uieplantjies spat eenkant toe (tol sommer so akrobaties deur die misreën) en ek slaan neer dat die aarde sommer so sidder – die katte blaas aggresief, die honde blaf asof hulle aangeval word en omtrent al die hoenders val met 'n gekekkel van hulle stokkies af, jy sien net vere en eiers trek. Ek was verbaas die bure het nie kom kla oor die lawaai nie… Ek val toe sommer ook met mening, asof ek dit regtig bedoel het, linkerarm bo-oor 'n afgesnyde tak en lyf bo-op arm. Nou-ja, nadat ek die klonte met 'n geswets uit my broek geskud het van die pyn was my eerste gedagte die arme uieplantjies! Ek kon darem so 55 van die 80 red. Hulle wag nog steeds vir my om hulle te plant terwyl ek 'n gekraakde voorarm verpiep. Die dokter wou nog gips aansit, maar toe gebruik ek toe nou maar een van my pa se geliefkoosde sêgoed : "Ag, ek het nie tyd vir sulke k…k nie!" so nou sit ek met die ding.
Dit reën nog steeds, dis koud en nou pyn my arm ook nog boonop. Is die lewe nie fantasties nie?
Oorlog op GM
Posted in Daaglikse doen en late on Oktober 2, 2012| 5 Comments »
Dit blyk dat my kommer oor GM (genetically modified) mielies toe nie ongegrond was nie… mielies en mieliemeel is en was nog altyd 'n stapelvoedsel in Suid Afrika en Afrika. Alhoewel daar gesê word dat swartes die grootste gebruikers is, dink ek dat 'n groot meerderheid blankes ook baie lief is vir 'n pap, of dit nou vir ontbyt of saam met 'n braai is. Slap-, stywe- of krummelpap – ek en my familie het grootgeword daarmee. Die GM-debat is al 'n lang tyd aan die gang, maar ek het soos talle gebruikers nie eintlik notisie daarvan geneem nie, totdat studies begin uitkom het – die wat nie onderdruk was deur regerings of saad-maatskappye nie en wat nie deur hulle self onderneem is nie.
Laasweek was 'n studie wat onderneem was in Frankryk vrygestel en die resultate daarvan is uiters skrikwekkend. Laboratorium rotte is GM mielies gevoer vir twee jaar en hier is een van die rotte wat oorleef het:
Die rotte wat GM mielies gevoer was, het 'n sterftesyfer van meer as 50% in mannetjies en meer as 70% in wyfies gehad, en na die 24ste maand het 50-80% van die wyfies vergroeisels soos in die foto ontwikkel, terwyl die mannetjies verstopde lewers gehad het.
Miriam Mayet, die direkteur van die "African Centre for Biosafety" in Johannesburg het gesê dat die meerderheid plaaslike produkte beïnvloed word, aangesien 40% van mielies hier verbou word met 'n variëteit genaamd NK603. Sy noem ook dat Suid Afrika die enigste land is waar mense meer as 70% GM voedsel gebruik. In ander lande is mieliemeel nie vir menslike gebruik nie. 'n Verdere kommerpunt is natuurlik dat dit dan vir dieregebruik bedoel is – ek wil beslis nie smul aan 'n sappige biefstuk terwyl daar dalk een-of-ander vergroeisel reg langsaan dit was as gevolg van GM nie!
Ek was skoon die were in toe ek die hele spul begin navors het. Ons word hierdie gemors gevoer sonder ons beterwete en ons voer dit nog vir ons kinders ook!
Verdere lees het getoon dat laboratorium diere op GM-kos steriel was na die derde geslag. 'n Ander groot knelpunt is dat meeste GM saad "terminator" saad is. Nee, hulle loop nie rond met 'n afgesaagde haelgeweer en vertel vir almal "I'll be back…" nie! Dit beteken dat wanneer jy hulle plant, hulle wel 'n oes lewer, maar jy kan nie daardie saad weer plant om sodoende jou eie saad te produseer nie want dit is steriel. Jy moet weer van voor af saad loop koop. Monopolie, enigiemand?
So, wat kan mens doen hieroor? Buiten elke mielie-plantasie afbrand soos wat mense in Europa gedoen het, kan ons beslis onsself beter inlig hieroor om mee te begin. Hier volg 'n lys van skakels waar julle meer kan gaan lees oor die hele spektakel:
Ek self het begin om baie noukeurig op verpakkings te kyk of voedselprodukte GM bevat en ek is nie meer bang om winkeleienaars sommer te vra of hulle produkte GM is nie. Meeste mieliemeel-pakkies dui aan dat dit GM bevat, maar baie doen nie – wetgewing is eenvoudig net nie streng genoeg daarvoor nie. So, ek vermy nou Suid Afrikaanse mieliemeel heeltemaal. Daar is 'n baie smaaklike alternatief – polenta. 'n Baie gesofistikeerde naam vir geel mieliemeel. Dis nog nie GM nie en is heerlik. Daar steek ook baie meer klein plaaslike meules hulle koppe uit wat nie-GM mielies maal. Ek het op een so meule op die internet afgekom en gaan beslis vir myself mieliemeel gestel. Teen sowat R35 vir 5kg is dit heel billik.
Dit wys weereens vir my dat die mensdom (goeie woord: mens dom) eintlik baie dom is – oral waar die mens gepeuter het aan die natuur het dinge begin skeefloop. Ek skiet nie wetenskap af nie, ons trek baie voordele daaruit, maar los die natuur en ons voedsel uit!
Seepmaak lesse geleer
Posted in Daaglikse doen en late on Julie 11, 2012| 4 Comments »
Die ou gesegde "Mens is nooit te oud om te leer nie" geld beslis vir seepmaak ook, al is dit net iets eenvoudigs soos boerseep. Ek moes onlangs weer 'n groot bestelling boerseep maak (dankie Marinda!) en so paar foutjies het ingesluip en die besending in die wiele gery.
Harde werk en baie seep!
Ek deel dit graag hier sodat julle seepers dalk nie dieselfde foute begaan nie, en dalk kan julle bydra tot 'n "Lesse Geleer"-blaai hier onder my seepblaaie? Nou goed, eerstens:
Moenie haastig wees nie:
Ek was haastig en het nie so mooi my oog op die temperature van die gesmelte vet en die loog-mengsel gehou nie. Als het goed gelyk met die bymekaargooi – die rou seepmengsel het onmiddelik mooi melkerig geword, en alhoewel dit bietjie langer roer gekos het, het dit dik geraak en kon ek dit in die gietvorms gooi, maar hier is waar die probleme begin het. Dit was na vier ure eers ferm genoeg om te sny, en toe ek dit oornag los om verder te verseep, bars die seepblokke soos wat ek nog nie gesien het nie.
'n Hele spul blokke in hulle "glory" in…
Dit lyk amper vir my of dit te veel hitte met die jel-proses gehad het in die kern van die seep.
Amper onbruikbaar, behalwe gerasper in die wasgoed.
Moenie haastig wees nie, weereens.
Maak seker beide gesmelte vet en loog is bloedloute (35 -39°C) voor jy dit bymekaar voeg.
Nadat jy dit gesny het, pak die blokke weer styf teenmekaar sodat hulle mekaar kan insoleer en verder "kook".
Maak die styf-gepakte blokke in 'n kombers toe vir verdere insolasie.
Gebruik ordentlike bytsoda:
Ek het doodluiters 2kg bytsoda gaan koop, my vet gesmelt, die water afgemeet en toe ek die bytsoda-emmertjies oopmaak het ek onraad geruik deurdat daar geen skerp bytende reuk was nie en die bytsoda was korrelrig instede van vlokkierig.
Lyk amper soos klonterige suiker.
Sò moet dit lyk!
Ek het in elk geval afgemeet en toe ek die bytsoda by die water voeg, gebeur daar niks.
Maak sommer die emmertjies in die winkel oop voordat jy koop. Ware en aktiewe bytsoda kom in vlokkies en mens kry dit soms in "pêrels" – ek neem aan dis blinkerige bolletjies seker. Die kardinale punt is: vlokkerige bytsoda is in ferm "skilfers" so groot soos vingernaels en hulle vertoon soos verdunde melk. As hulle bros is, poeierig en jy kan so sand-glinster tussenin sien, LOS!
Die water moet onmiddelik warm word wanneer jy die bytsoda daarby voeg. Die hitte help ook dat die bytsoda sommer vinnig begin oplos. Die mengsel sal ook skerp walms afgee en mettertyd begin helder raak soos dit afkoel. As niks soortgelyks gebeur nie, gooi weg.
Ek hoop dat dit julle sal help om dieselfde slaggate te vermy. Ek moet ook mos maar altyd op die harde manier leer!
Posted in Daaglikse doen en late on Junie 6, 2012| 12 Comments »
Posted in Daaglikse doen en late on Maart 14, 2012| 7 Comments »
Oorlewing en kos
Posted in Daaglikse doen en late on Januarie 12, 2012| 3 Comments »
'n Voorspoedige en geseënde nuwe jaar aan almal! Ek hoop almal het 'n heerlike vakansie en goeie rus gehad.
So, hier is ons nou in 2012 – die jaar van groot dinge, soos deur sekeres aangevoer. Soveel mense het my nou al gekontak en uitgevra oor voorbereidings vir moontlike rampe en alhoevel ek nie 'n absolute kenner is oor die saak nie gaan ek vandag daaroor gesels.
Ek is seker dat meeste van ons bewus is van al die voorspellings vir die jaar, veral rondom 21 Desember 2012. Meeste het seker ook al ten minste die onwaarskynlike fliek "2012" gesien of die program op Kyknet oor Oorlewing 2012. Ek wil weereens 'n vrywaring as sulks stel – ek voorspel glad nie dat rampe ons gaan tref, die einde van die wêreld gaan plaasvind of ruimtemannetjies gaan land en ons almal in slawe gaan verander nie. Ek sê geensins dat almal ewe skielik maande se kos moet opberg, leer om termiete te eet, ondergrondse skuilings moet bou of kettierekke en patrone moet koop nie.Ek hou wel al 'n geruime tyd wêreldgebeure, natuurlike rampe soos vloede, erg winterkoue in die noordelike halfrond, toenemende vulkaniese aktiwiteit onderwater en op land en gebeure (of 'n tekort daarvan) op ons son dop, om maar net 'n paar te noem. Ek het net so "gevoel" dat daar iets skort en dat iets gaan gebeur. So, ek tref voorbereiding ingeval iets gebeur. As niks gebeur nie, jippie! Dan het ek so bietjie meer kos en ander benodigdhede in die kas en ek weet hoe om 'n brood in 'n miershoop te bak of biltong te maak uit veldrotte. MAAR, as iets wel sou gebeur, weet ek ten minste dat ek en my familie nie van die honger sal omkom of onveilig sal wees nie, en ons sal 'n toekoms hê.
Sonder om in te veel fyner besonderhede in te gaan; om wyd saam te vat (ek is geen kenner nie) bestaan my voorbereiding uit die volgende:
Soos genoem, hou wêreldprobleme dop en ore oop.
Besluit op moontlike ramp omstandighede. (Vloed, aardbewing, Eskom J)
Besluit wat benodig word vir elke "scenario". (Kos, klere, wapens en medies)
Dink aan die toekoms – saad, pluimvee ens. – jy mag dalk nie kan terugkeer na jou huis nie.
Besluit waarheen om te vlug. (veilige voortbestaan)
Kry als reg om vining die pad te kan vat.
Een van die meer basiese behoeftes en groot bekommernis daar tussen skuiling, veiligheid en hitte is kos en water. In die weermag het ons vir dae aaneen op rantsoenpakke of "rat-packs" geleef en ons eie water uit riviere gesuiwer. Mens kan wel sulke rantsoenpakke op die internet bestel, maar teen R 65 sonder die posgeld. Ek dink as mens mooi die ding gaan bekyk kan mens dalk met goedkoper wegkom. Die weermag rantsoenpakke was heel voldoende en ek dink dis 'n goeie voorbeeld om te gebruik vir die aanmekaarslaan van ons eie weergawes. Kom ons kyk gou na die inhoud van die basiese weermag rantsoenpak:
4 Lang polyethelene sakkies
2 Sjokolade energiestafies
2 "Cheesies" (geprosesseerde kaas)
1 Pakkie vuurhoutjies
2 Pakkies droë beskuitjies (Dogbiscuits in die weermag)
2 Stafies versuikerde droë vrugte
1 Pakkie woestersous
6 Pakkies suiker
2 Pakkies sout
1 Pakkie peper
2 Pakkies kitskoffie met verromer by
2 Pakkies kitstee met verromer by
2 Pakkies kitssop
1 Pakkie kitspap of 2 graanstafies
2 Pakkies aanmaak koeldrank
2 Rolle energie lekkergoed (soos Super C)
4 Stukkies kougom
1 klein blikoopmakertjie
Dit het my 'n goeie beginpunt gegee vir die probleem van kos vir 24 uur – al wat ek nou moet besluit is hoe om dit te verpak; wil ek dit net in 'n groot "Ziploc" sakkie sit vir maklike berging wat min plek opneem? Wil ek dit dalk in iets soos 'n leë koffieblik sit wat ek as 'n ketel of emmertjie ook kan gebruik en ander goed ook in kan stoor soos mediese goed, hoeke, vislyn, tou ens. en moontlik een liter water? Of moet ek dalk een volledige stel in 'n koffieblik doen en die res in sakkies? Die keuses hang af van die grootte van die rugsak en die krag in die skouers wat dit moet dra.
Mens kan die sakkies en blikke aanmekaarsit, dit in rugsakke vir elkeen inpak en gereed sit om te "gryp en gaan", of so paar in die motor se kattebak bêre en so meer. Mens sal net moet versigtig wees om te kyk na als se vervaldatums.
Ek sal baie graag wil hoor van enige voorstelle. Hoewel, voordat kommentaar soos "snert" of "doemprofeet" of "God alleen weet wanneer die einde van die wêreld is" begin instroom, lees maar weer die vrywaring aan die begin van die skrywe. Lekker voorberei, en ek hoop van harte dat dit nie nodig sal wees nie!